《梁孝子》
元代·刘崧

梁孝子，早孤而鳏惟养母。有兄从军弃儿女，废姊寡居养无所。

孝子念母情所钟，迎姊就养来家中。更携二侄共哺食，令母弄孙嬉笑同。

市尝大雪薪炭绝，起析舂具就炉爇，不令母知母心悦。

乱馀时果贵且珍，出买菱实先献新，母食甘之忘其贫。

梁孝子，行孝义，只不读书宁识字，天性真醇有如此。

吁嗟今之人，禄食往往肥其身。同气乃异趋，肝胆如越秦。

孝子诚愧之，吁嗟今之人。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。